b'\n_START_ARTICLE_\nCal Notari (B\xc3\xa0scara)\n_START_SECTION_\nDescripci\xc3\xb3\n_START_PARAGRAPH_\nSituat dins del nucli antic de la poblaci\xc3\xb3 de B\xc3\xa0scara, a la banda est del terme i delimitat entre el carrer del Mar i el desnivell existent entre el carrer i la carretera N-II al seu pas per la poblaci\xc3\xb3._NEWLINE_Edifici entre mitgeres de planta rectangular, format per quatre cossos adossats, amb la coberta de teula de dues vessants i distribu\xc3\xaft en planta baixa i pis. L\'edifici principal consta de dues crugies i presenta un portal d\'acc\xc3\xa9s rectangular, amb els brancals bastits amb carreus ben desbastats i la llinda plana gravada: "IHS HONORAT LLORENS 1630". Al pis hi ha dues finestres rectangulars, emmarcades amb pedra i amb els ampits motllurats. Dels cossos laterals que completen el conjunt cal destacar dos portals m\xc3\xa9s d\'arc rebaixat, un d\'ells adovellat i l\'altre bastit amb maons. Els cos situat a l\'extrem sud del conjunt presenta les obertures rehabilitades, bastides amb maons. La fa\xc3\xa7ana posterior, orientada al sud, presenta trams del llen\xc3\xa7 oriental de la muralla medieval, integrats al parament. Estan bastits amb c\xc3\xb2dols escap\xc3\xa7ats, disposats formant filades regulars. La resta del parament \xc3\xa9s de pedra desbastada disposada irregularment, amb les obertures modernes bastides amb pedra treballada o maons._NEWLINE_La construcci\xc3\xb3 presenta el parament de la fa\xc3\xa7ana principal majorit\xc3\xa0riament arrebossat. El cos ubicat a l\'extrem nord t\xc3\xa9 el parament vist i presenta la t\xc3\xa8cnica de la ma\xc3\xa7oneria.\n_START_SECTION_\nHist\xc3\xb2ria\n_START_PARAGRAPH_\nEls Llorens foren una fam\xc3\xadlia d\'hisendats rurals que s\'an\xc3\xa0 enriquint, com d\'altres patrimonis pagesos de B\xc3\xa0scara, mitjan\xc3\xa7ant aliances matrimonials, deixes testament\xc3\xa0ries i compra-vendes. La fam\xc3\xadlia es va unir als Ferrer, casta de notaris apost\xc3\xb2lics de la vila, vers els segles XVII-XVIII._NEWLINE_La casa est\xc3\xa0 constru\xc3\xafda sobre el llen\xc3\xa7 oriental del segon recinte emmurallat de la poblaci\xc3\xb3. En aquesta part hi ha la contramuralla, que salva el desnivell de la carretera. Hi ha una altra dada que situa a l\'interior de l\'edifici, al costat del portal d\'acc\xc3\xa9s, restes d\'un parament d\'opus spicatum del segle XII.'